Dr Santihansschwibbooge (au Chrüzdoor, spöter het män em au s Innere Santihansdoor gsait) isch en ehemoligs chliis Stadtdoor vo dr Stadt Basel und emol Bestanddeil vo dr innere Stadtmuure gsi. Er isch dr Vorläufer vom Santihansdoor, wo noch dr Stadterwiiterig witer usse baut worde isch. Au wenn dr Santihansschwibbooge sini ursprüngligi Funktion mit em Bau vo dr üssere Stadtmuure und vom Santihansdoor verlore het, isch er doch langi Zit erhalte bliibe und isch erst im Septämber 1873 abgrisse worde.